2015. gada 8. decembrī Noteikumi Nr. 693

Rīgā (prot. Nr. 66  23. §)

**Kārtība, kādā skaistumkopšanas un tetovēšanas pakalpojumu sniedzēji paziņo par saimnieciskās darbības uzsākšanu**

Izdoti saskaņā ar

Epidemioloģiskās drošības likuma

38.1panta otro daļu

1. Noteikumi nosaka kārtību, kādā pakalpojuma sniedzējs ziņo Veselības inspekcijai par tādas saimnieciskās darbības uzsākšanu, kura saistīta ar skaistumkopšanas (izmantojot fiziskās, fizikālās, ķīmiskās metodes), mākslīgā iedeguma, manikīra, pedikīra, friziera, publiskas lietošanas pirts, publiskas lietošanas peldbaseinu, kā arī tetovēšanas, skarifikācijas, permanentā grima, mikropigmentācijas un pīrsinga pakalpojumu sniegšanu (turpmāk – skaistum­kopšanas un tetovēšanas pakalpojumi).

2. Pirms tādas saimnieciskās darbības uzsākšanas, kura saistīta ar skaistumkopšanas un tetovēšanas pakalpojumu sniegšanu, tajā skaitā izbraucot pie klienta vai sniedzot īslaicīgu pakalpojumu, pakalpojuma sniedzējs iesniedz Veselības inspekcijā iesniegumu par darbības uzsākšanu (turpmāk – iesniegums) (pielikums). Iesniegumu var iesniegt personīgi, nosūtīt pa pastu vai elektroniski, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu, vai iesniegt elektroniski Vienotajā valsts un pašvaldību pakalpojumu portālā [www.latvija.lv](http://www.latvija.lv), aizpildot speciālu tiešsaistes formu un autorizācijai izmantojot portālā pieejamos personas identifikācijas līdzekļus.

3. Ja, izskatot šo noteikumu 2. punktā minēto iesniegumu, Veselības inspekcija konstatē, ka iesniegums nav aizpildīts atbilstoši šo noteikumu pielikumā norādītajam paraugam vai ir aizpildīts nepilnīgi, tai ir tiesības 30 darbdienu laikā pēc iesnieguma saņemšanas rakstiski pieprasīt pakalpojuma sniedzējam precizēt informāciju.

4. Pakalpojuma sniedzējs 10 darbdienu laikā pēc šo noteikumu 3. punktā minētā pieprasījuma saņemšanas iesniedz Veselības inspekcijā dokumentus, kas apliecina, ka trūkumi ir novērsti.

5. Ja pakalpojuma sniedzējs 30 darbdienu laikā pēc iesnieguma iesniegšanas nav saņēmis no Veselības inspekcijas šo noteikumu 3. punktā minēto pieprasījumu, kā arī 10 darbdienu laikā pēc šo noteikumu 4. punktā minēto dokumentu iesniegšanas nav saņēmis atkārtotu šo noteikumu 3. punktā minēto pieprasījumu, uzskatāms, ka pakalpojuma sniedzējs ir izpildījis Epidemioloģiskās drošības likuma 38.1panta otrajā daļā minēto pienākumu.

6. Veselības inspekcija ir tiesīga pārbaudīt pakalpojuma sniedzēja iesniegtās informācijas atbilstību.

7. Pakalpojuma sniedzējs 14 dienu laikā paziņo Veselības inspekcijai par izmaiņām, ja ir mainījusies šāda informācija:

7.1. pakalpojuma sniedzēja vārds, uzvārds, ja pakalpojuma sniedzējs ir fiziska persona, vai pakalpojuma sniedzēja firma, ja pakalpojuma sniedzējs ir juridiska persona;

7.2. pakalpojuma sniedzēja juridiskā adrese, ja pakalpojuma sniedzējs ir juridiska persona, vai deklarētā dzīvesvietas adrese, ja pakalpojuma sniedzējs ir fiziska persona;

7.3. pakalpojuma sniegšanas vietas nosaukums;

7.4. pakalpojuma sniegšanas vieta (adrese);

7.5. sniegto pakalpojumu veids;

7.6. kontaktinformācija (tālrunis, e-pasts, tīmekļvietne, atbildīgā persona);

7.7. īslaicīgā pakalpojuma sniegšanas datums.

8. Veselības inspekcija savā tīmekļvietnē publicē šādu informāciju par pakalpojuma sniedzēju:

8.1. pakalpojuma sniedzēja vārds, uzvārds, ja pakalpojuma sniedzējs ir fiziska persona, vai pakalpojuma sniedzēja firma, ja pakalpojuma sniedzējs ir juridiska persona;

8.2. pakalpojuma sniegšanas vieta (adrese) un pakalpojuma sniegšanas vietas nosaukums;

8.3. sniegto pakalpojumu veids;

8.4. īslaicīgā pakalpojuma sniegšanas datums;

8.5. informācija par konstatētiem pārkāpumiem, darbības apturēšanu, darbības izbeigšanu.

9. Pakalpojumu sniedzēji, kuri skaistumkopšanas un tetovēšanas pakalpojumu sniegšanu ir uzsākuši līdz 2016. gada 1. janvārim, šo noteikumu 2. punktā minēto iesniegumu Veselības inspekcijā iesniedz līdz 2016. gada 1. martam.

10. Noteikumi stājas spēkā 2016. gada 1. janvārī.

Ministru prezidente Laimdota Straujuma

Veselības ministrs Guntis Belēvičs